Document ID: 32006R1010

KOMISIJOS REGLAMENTAS (EB) Nr. 1010/2006
2006 m. liepos 3 d.
dėl tam tikrų ypatingų rinkos paramos priemonių kai kurių valstybių narių paukštienos ir kiaušinių sektoriams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo (1), ypač į jo 14 straipsnio 1 dalies pirmos pastraipos b punktą,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo (2), ypač į jo 14 straipsnio 1 dalies pirmos pastraipos b punktą,
kadangi:
(1)
Dėl labai patogeniško viruso (H5N1), 2005 m. rudenį sukėlusio paukščių gripo epidemijos protrūkį šalia Bendrijos teritorijos esančiose valstybėse, o nuo 2006 m. vasario mėn. - keliose valstybėse narėse, kai kuriose valstybėse narėse smarkiai sumažėjo paukštienos ir kai kuriais atvejais kiaušinių suvartojimas.
(2)
Staigiai ir žymiai sumažėjus paukštienos suvartojimui, sumažėjo kainų lygis. Todėl buvo labai sutrikdyta paukštienos rinka.
(3)
Kadangi šie rinkos trikdžiai yra tiesiogiai susiję su vartotojų pasitikėjimo dėl pavojaus gyvūnų sveikatai sumažėjimu, todėl atitinkamoms valstybėms narėms paprašius, pagrįsta imtis ypatingų rinkos paramos priemonių, apibrėžtų Reglamento (EEB) Nr. 2771/75 14 straipsnyje ir Reglamento (EEB) Nr. 2777/75 14 straipsnyje, ir skirti paramą kompensuoti dalį ekonominių nuostolių, patirtų valstybėms narėms nustačius prevencines biologinio saugumo priemones, dėl kurių buvo sunaikinta perinti skirtų kiaušinių ir viščiukų, anksčiau numatyto laiko paskersta dalis veislinių paukščių, tam tikrą laiką buvo sumažėjusi gamyba bei buvo paskersta jaunų dedeklių.
(4)
Kompensacija už perinti skirtus kiaušinius, perdirbtus į kiaušinių produktus, turi būti mažesnė nei kompensacija už sunaikintus perinti skirtus kiaušinius.
(5)
Didžiausią kiekį, už kurį gali būti skirtos finansinės kompensacijos, kiekvienos ypatingos rinkos paramos priemonės atveju nustato Komisija, prieš tai išnagrinėjusi valstybių narių prašymus.
(6)
Tokias priemones numatančios nuostatos, apibrėžtos Reglamento (EEB) Nr. 2771/75 14 straipsnyje ir Reglamento (EEB) Nr. 2777/75 14 straipsnyje, galioja nuo 2006 m. gegužės 11 d. Todėl reikia numatyti, kad šis reglamentas taip pat būtų taikomas nuo minėtos datos.
(7)
Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Perinti skirtų kiaušinių, kurių KN kodai 0407 00 11 ir 0407 00 19, sunaikinimas yra laikomas ypatingąja rinkos paramos priemone pagal Reglamento (EEB) Nr. 2771/75 14 straipsnį.
2. Kompensacija už 1 dalyje nurodytą sunaikinimą konkrečiai valstybei narei skiriama neviršijant didžiausių I priede nurodytų kiekių ir laikantis jame nustatytų laikotarpių.
Didžiausia kompensacijos norma yra:
a)
0,15 EUR už perinti skirtų standartinių vištų kiaušinių, kurių KN kodas 0407 00 19, vienetą;
b)
0,23 EUR už perinti skirtų atvirame lauke laikomų vištų kiaušinių, kurių KN kodas 0407 00 19, vienetą;
c)
0,23 EUR už perinti skirtų perlinių vištų kiaušinių, kurių KN kodas 0407 00 19, vienetą;
d)
0,35 EUR už perinti skirtų ančių kiaušinių, kurių KN kodas 0407 00 19, vienetą;
e)
0,66 EUR už perinti skirtų kalakutų kiaušinių, kurių KN kodas 0407 00 11, vienetą;
f)
1,20 EUR už perinti skirtų žąsies kiaušinių, kurių KN kodas 0407 00 11, vienetą.
2 straipsnis
1. Perinti skirtų kiaušinių, kurių KN kodas 0407 00 19, perdirbimas yra laikomas ypatingąja rinkos paramos priemone pagal Reglamento (EEB) Nr. 2771/75 14 straipsnį.
2. Kompensacija už 1 dalyje nurodytą perdirbimą konkrečiai valstybei narei skiriama neviršijant didžiausių II priede nurodytų kiekių ir laikantis jame nustatytų laikotarpių.
Didžiausia kompensacija yra lygi 1 straipsnio 2 dalyje nurodytam dydžiui, visais atvejais sumažintam 0,03 EUR už perėti skirtą kiaušinį arba pardavimo kaina, jei ji didesnė nei 0,03 EUR.
3 straipsnis
1. Viščiukų, kurių KN kodai 0105 11, 0105 12 ir 0105 19, sunaikinimas yra laikomas ypatingąja rinkos paramos priemone pagal Reglamento (EEB) Nr. 2777/75 14 straipsnį.
2. Kompensacija už 1 dalyje nurodytą sunaikinimą konkrečiai valstybei narei skiriama neviršijant didžiausių III priede nurodytų kiekių ir laikantis jame nustatytų laikotarpių.
Didžiausia kompensacijos norma yra:
a)
0,24 EUR už vieną viščiuką;
b)
0,40 EUR už vieną perlinės vištos viščiuką;
c)
0,54 EUR už vieną anties jauniklį;
d)
0,85 EUR už vieną kalakuto jauniklį;
e)
1,50 EUR už vieną žąsies jauniklį.
4 straipsnis
1. Ne mažiau nei 6 savaitėmis paankstintas veislinių paukščių, kurių KN kodai 0105 92 00, 0105 93 00, 0105 99 10, 0105 99 20, 0105 99 30 ir 0105 99 50, skerdimas laikomas ypatingąja rinkos paramos priemone pagal Reglamento (EEB) Nr. 2777/75 14 straipsnį, su sąlyga, kad paskersti paukščiai atitinkamuose paukštynuose per tą laikotarpį nebus pakeisti kitais gyvūnais.
2. 1 dalyje nurodytos kompensacijos už paankstintą skerdimą konkrečiai valstybei narei skiriamos neviršijant didžiausių IV priede nurodytų kiekių ir laikantis jame nustatytų laikotarpių.
Didžiausia kompensacijos norma yra:
a)
3,2 EUR už veislinių vištų, kurių KN kodai 0105 92 00 ir 0105 93 00, vienetą;
b)
3,2 EUR už veislinių ančių, kurių KN kodas 0105 99 10, vienetą;
c)
30 EUR už veislinių žąsų, kurių KN kodas 0105 99 20, vienetą;
d)
15 EUR už veislinių kalakutų, kurių KN kodas 0105 99 30, vienetą;
e)
5 EUR už veislinių perlinių vištų, kurių KN kodas 0105 99 50, vienetą.
5 straipsnis
1. Savanoriškas tuščių patalpų laikymo sanitariniais tikslais laikotarpio pailginimas iki ilgesnio nei trijų savaičių laikotarpio laikomas ypatingąja rinkos paramos priemone pagal Reglamento (EEB) Nr. 2777/75 14 straipsnį, su sąlyga, kad paskersti paukščiai atitinkamuose paukštynuose per tą laikotarpį nebus pakeisti kitais gyvūnais.
2. Kompensacija už 1 dalyje numatytą tuščių patalpų laikymą sanitariniais tikslais skaičiuojant m2 ir savaitėmis, paukščių auginimo atveju, viršijančiomis tris savaites, konkrečiai valstybei narei skiriamos neviršijant didžiausių V priede nurodytų kiekių ir laikantis jame nustatytų laikotarpių.
Didžiausia kompensacijos norma yra:
a)
0,46 EUR už m2 ir savaitę mėsinių vištų paukštynams;
b)
0,41 EUR už m2 ir savaitę kalakutų paukštynams;
c)
0,62 EUR už m2 ir savaitę ančių paukštynams;
d)
0,41 EUR už m2 ir savaitę perlinių vištų paukštynams.
3. Valstybės narės, kurios jau skyrė tam tikras kompensacijas už atitinkamus plotus, prižiūri, kad 2 dalyje nurodyta kompensacija būtų sumažinta išmokėtos nacionalinės sumos dydžiu.
6 straipsnis
1. Savanoriškas gamybos sumažinimas, mažinant jauniklių skaičių siekiant sumažinti tankumą, laikomas ypatingąja rinkos paramos priemone pagal Reglamento (EEB) Nr. 2777/75 14 straipsnį.
2. Kompensacija už 1 dalyje nurodytą gamybos sumažinimą kiekvienam konkrečiam paukštynui skaičiuojama už kiekvieną palyginti su normaliu auginimo ciklu neužaugintą paukštį ir konkrečiai valstybei narei skiriama neviršijant didžiausių VI priede nurodytų kiekių ir laikantis jame nustatytų laikotarpių.
Didžiausia skiriama nustatyto dydžio kompensacija:
a)
0,20 EUR už paukštį mėsinių vištų paukštynams;
b)
1,24 EUR už paukštį kalakutų paukštynams;
c)
0,75 EUR už paukštį ančių paukštynams;
d)
0,40 EUR už paukštį perlinių vištų paukštynams.
7 straipsnis
1. Paankstintas jaunų dedeklių skerdimas laikomas ypatingąja rinkos paramos priemone pagal Reglamento (EEB) Nr. 2777/75 14 straipsnį.
2. 1 dalyje nurodytos kompensacijos už paankstintą skerdimą konkrečiai valstybei narei skiriamos neviršijant didžiausio VII priede nurodyto paukščių skaičiaus ir laikantis jame nustatytų laikotarpių.
Didžiausia kompensacija už jaunas dedekles yra 3,2 EUR už paukštį.
8 straipsnis
Valstybės narės, Komisijai pranešusios apie mažesnes nei 1-7 straipsniuose nurodytas didžiausias dalinių kompensacijų sumas, privalo jų neviršyti.
9 straipsnis
Šiame reglamente nurodytos paramos perskaičiavimo kursą lemiantis operacinis įvykis yra pirmoji 2006 m. gegužės mėn. darbo diena.
Turi būti taikomas paskutinis prieš vykdomą operaciją Europos centrinio banko (ECB) nustatytas valiutos keitimo kursas.
10 straipsnis
Valstybių narių patirtos išlaidos dėl 1-7 straipsniuose nurodytų kompensacijų gali būti padengtos Bendrijos lėšomis laikantis Reglamento (EEB) Nr. 2771/75 14 straipsnyje ir Reglamento (EEB) Nr. 2777/75 14 straipsnyje numatytų sąlygų, tik jeigu valstybės narės paramos gavėjams kompensacijas sumoka iki 2006 m. gruodžio 31 d.
11 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. gegužės 11 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. liepos 3 d.

Labels: 0
3
17
6